秘閣張丈簡寂之篇韻高難繼別賦五字以謝來貺
作者：朱熹
朝代：宋

paragraphs: 勞農會稽宅，息駕丹元鄉。
丹元不可見，翠壁空雲房。
是時中春月，暄風發新陽。
白水注幽壑，綠樹敷崇岡。
俯聽足怡悅，仰觀共徜徉。
班坐得瑶草，傾壺出瓊漿。
長吟遊仙詩，亂以招隠章。
忽忽林景西，躊躇申慨慷。
坐上江海客，兀傲鬚眉蒼。
逸氣邁霄漢，英詞吐琳琅。
思與泉石勝，韻隨笙鶴翔。
追遊不敢及，咏歎可能忘。